Медаль зэмылIэужьыгъуэу 11
Налшык дэт «Гладиатор» спорт комплексым тхьэмахуэ блэкIам щызэхэтащ «Динамо» спорт зэгухьэныгъэм и саугъэтхэр боксымкIэ къэхьыным теухуа зэхьэзэхуэхэр. Абы хэтащ УФ-м и щIыналъэ куэдым къикIа, зи ныбжьыр илъэс 13-14-м ит спортсмени 100-м щIигъу.
Зыхэта гупхэм щрагъэкIуэкIа зэIущIэхэм я хьэрхуэрэгъухэм зы Iэмали ирамыту текIуэныгъэр къыщахьащ Ерёмкин Анатолийрэ (кг 68-рэ) Жьанэ Тамерланрэ (кг 72-рэ). Япэ увыпIэр яубыдыным зымащIэ яхурикъуакъым Пэунэж Амырхъанрэ (кг 54-рэ) Пщыунэ Мухьэмэдрэ (кг 90). Абыхэм дыжьын медалхэр къахьащ.
Ещанэ увыпIэр яубыдащ Абазэ Аскэр (кг 43-рэ), Хьэжнэгъуей Ислъамрэ Таумурзаев Ибрэхьимрэ (тIури кг 46-рэ), КхъуэIуфэ Уэзырмэс (кг 42-рэ), Щэрдан Алий (кг 54-рэ), Джэрыджэ Къантемыр (кг 65-рэ), Жансуев Ислъам (кг 72-рэ) сымэ.
«Динамо» спорт зэгухьэныгъэм и саугъэтхэр къызэрахьам къищынэмыщIауэ, ищхьэкIэ къыщыдгъэлъэгъуа спортсменхэм Iэмал къахукъуэкIащ ныбжьыщIэхэм я урысейпсо зэхьэзэхуэм хэтыну.
КЪЭХЪУН Бэч.
